Blanár, Juraj, podpredseda NR SR (2021-03-19):
Ďakujem, pán predsedajúci. Ctená snemovňa, vážené panie poslankyne, páni poslanci, to, že rokujeme o tomto návrhu uznesenia, je bezpochyby aj zásluhou predsedu parlamentu, ktorý po predložení tohto návrhu zaradil ho do rokovania tejto schôdze. Avšak musím na úvod povedať, že zrejme nie celkom si uvedomil pán predseda parlamentu vážnosť situácie, pretože o tomto bode sme mali rokovať ako o prvom bode. Ja som dával aj pozmeňovací alebo presnejšie procedurálny návrh, aby sme prehodili rokovanie o tomto bode hneď na začiatok schôdze, resp. po 1. bode, vrátenom zákone od pani prezidentky, avšak nebolo mi vyhovené a z toho usudzujem, že jednoducho asi pán predseda parlamentu nie celkom vyhodnocuje vážnosť situácie, v ktorej sa Slovenská republika nachádza. Ale zdá sa, že to je charakteristické vôbec pre túto vládnu koalíciu. My si myslíme, že to je nie dobré, pretože vystúpenie troch ústavných činiteľov už sa malo udiať. Už meškáme a toto naťahovanie tej agónie, v ktorej sa v súčasnosti nachádza vládna koalícia, sa dostáva už aj na pôdu parlamentu. (Ruch v sále. Zaznenie gongu.) Nielenže vláda je v absolútnom chaose, ale môžeme byť svedkami aj toho, že aj parlament je v absolútnom chaose. Rokovanie, ktoré sme začali v utorok tento týždeň, sa nesie neustále, neustále v prepadávaní bodov, nedostatku alebo neprítomnosti predkladateľov a rovnako spravodajcov, a to vlastných, nielen vládnych, ale aj vlastných koaličných poslancov, čo si naozaj nepamätám za môjho pôsobenia. A sú tu aj pamätníci iní, s ktorými som rozprával, že takéto niečo tu nikdy naozaj nebolo, čo je len preukázaním tejto hlbokej vládnej, a ukazuje sa, že zrejme sa to presúva aj do parlamentu, možno aj parlamentnej krízy. No a v tejto situácii nikto nevie garantovať, čo bude vlastne v budúcnosti, čo nás čaká. Dvadsiateho prvého bol avizovaný tvrdý lockdown, no a my nevieme, čo bude. Očkovanie, vakcinovanie je v absolútnom chaose a na poslednú chvíľu sa pripravujú veci, ktoré sa len testujú, a je tam množstvo otáznikov a mohol by som pokračovať ďalej a ďalej. Skrátka, môžem povedať, že parlament musí byť ten, ktorý v prípade, že ak vláda nie je schopná vládnuť, prijímať opatrenia a tlačiť vládu do toho a najvyšších ústavných činiteľov do toho, aby jednoducho konali a ubezpečili občanov, že aké budú ďalšie kroky. Je tu parlamentná demokracia a nie je možné, aby si vláda robila, čo chce, a aby robila z parlamentu len nejakú hlasovaciu mašinériu. Veď si len spomeňme, že akým spôsobom tu bol prerokovaný aj zákon o bezpečnosti štátu, ústavný zákon o bezpečnosti štátu, ktorý ste schválili, vážení páni poslanci z koalície, tak, že v podstate parlament je len štatistom, lebo po jeho predĺžení do 20 dní sa máme vyjadriť, ale všetko už dávno beží. Vôbec ste neboli ochotní prijímať to, že mal by parlament o tom rokovať pred vyhlásením, ale zároveň s dôsledným odôvodnením, so všetkým vyhodnotením, čo za ostatné obdobie sa za núdzového stavu podarilo urobiť alebo nepodarilo urobiť. Aj to treba otvorene povedať ľuďom a priznať to. Ale zrejme toto nie je pre vládnu koalíciu charakteristické, pretože jedenásť mesiacov zatĺkala, že je už v kríze, pretože dnes postupne všetci predstavitelia koalície prichádzajú s tým, že jednoducho to tu nefungovalo. A ja budem citovať mnohé vyjadrenia, pretože tie hovoria samé za seba. Viete, vyhrať voľby na základe poloprávd a klamstiev sa ešte dá dosiahnuť v čase sociálnych sietí a, a rôznych masmediálnych možností a náklonnosti možno aj médií, ale, vážené dámy, vážení páni, vládnuť sa takto nedá, polopravdami a klamstvami. To jednoducho nejde a o to viac, keď sme v čase pandémie, keď ľudia prichádzajú o životy. Ja vám len chcem pripomenúť, že keď sa vyhlasoval núdzový stav, ktorý chcete opätovne predĺžiť, to bolo 1. októbra, tak bolo na Slovensku 48 úmrtí. Dnes ich máme takmer 9-tisíc a to je vážna vec, ktorej sa musíme venovať. Nás toto neteší, vám hovorím úplne otvorene, snažíme sa byť konštruktívni a prichádzame aj tu v parlamente s konštruktívnymi návrhmi a podporujeme aj mnohé návrhy, ktoré súvisia s riešením pandémie COVID-19. Áno, niektoré aj napádame, pretože si myslíme, že nesúvisia s tým a len sú zneužívané v prípade, v prípade skráteného legislatívneho konania, ale snažíme sa túto situáciu nezneužívať, ale práve naopak. Nie sme tí, ktorí to robili za opozície, a to bol predovšetkým váš pán premiér, pán Matovič, ktorý zneužíval všetko, ale snažíme sa byť konštruktívni. Nuž a kladieme si otázku, čo bude teda ďalej? Po tom všetkom, čo dnes počúvame, ako precitli všetci predstavitelia vládnej koalície a priznávajú postupne, že jednoducho táto vládna koalícia sa hádala už od začiatku, len teraz to vyplávalo všetko pekne na povrch. Oni sami to priznávajú a hovoria o tom, že jednoducho to tu nefunguje a takto to nemôže ísť ďalej. Čiže inými slovami, sami priznávajú, že za to, čo sa tu udialo alebo neudialo, majú plnú zodpovednosť. Plnú zodpovednosť za to, že jednoducho vláda nefunguje, a zatvárali oči pred tým, kto je predseda vlády, akú má výbavu a čo je schopný, alebo neschopný urobiť. Vedeli to od začiatku, keď nastupovali do tejto koalície, ututlávali to a dnes to vyplávalo na povrch. My sme na to upozorňovali, avšak nikto nás nebral vážne. Dámy a páni, dnes, keď hovorí na plné ústa predstaviteľ vládnej koalície pán Sulík, ktorý má mimochodom hlavnú zodpovednosť za to, že to on priviedol do slovenskej politiky pána Igora Matoviča, takže poďme si teda vypočuť, čo hovorí tento predstaviteľ vládnej koalície. Citujem: „Po roku je slovo chaos to, čo vystihuje vládnutie Igora Matoviča.“ Pán Sulík, „po roku je slovo chaos“, on pomenoval presne vaše fungovanie a on ako podpredseda vlády to jedenásť mesiacov, alebo môžme povedať, že dvanásť mesiacov zatĺka. „Dohody s Igorom Matovičom neplatia, on svoju povahu nezmení.“ Veď to vedeli, keď nastupovali do tej koalície, veď všetci vedeli, že kto je, a predovšetkým pán Sulík vedel, kto je pán Matovič. „Premiér Matovič nie je schopný manažovať vládu a nedodržiava dohody, nedá sa takto ďalej fungovať.“ Ďalší citát: „Nie je mysliteľné, aby 80 % národa nedôverovalo premiérovi, treba sa pozrieť pravde do očí, evidentne nie je manažérsky a ani komunikačne schopný viesť vládu v tejto situácii. Je to fakt, ktorý vidí každý.“ Tak jak je to možné, že toto povie po jedenástich, dvanástich mesiacoch, že je to fakt, vidí to každý, len vy ste to nevideli, vážené dámy, vážení páni. Ďalší citát: „Igor Matovič rozdeľuje spoločnosť, je v konflikte s prezidentkou, so starostami a primátormi, s vedcami, s médiami až po veľkú časť občanov. Igor Matovič evidentne nie je manažérsky a osobne ani komunikačne schopný viesť vládu v tejto zložitej situácii.“ Dámy a páni, a to vôbec neprinášam citácie, kde sa spomínali vulgarizmy, lebo to sa začalo už úplne normálne aj zo strany pána Igora Matoviča používať. Slovo idiot, to bol úplne bežný výraz, ktorý používal nielen na svojho koaličného partnera, ale aj na vedcov, odborníkov, ktorí mali iný názor na to, ako veci riešiť. Alebo najnovšie sa aj pani Remišová, bývalá líderka OĽANO a pravá ruka pána Igora Matoviča, vyjadrila takto, lebo to treba pripomenúť: „Je čoraz zrejmejšie, že Sulík a Matovič nevedia riešiť konflikty normálnym spôsobom.“ Ďalší citát: „Doplácajú na to naši občania a my sme boli dlho ticho a iba sme to diplomaticky komentovali. Nešlo len o komunikačné prostriedky, ale ich spor často spôsoboval brzdenie pomoci ľuďom a podnikateľom.“ Uvedomujete si, čo povedala pani Remišová teraz? Ona vám vystavila vysvedčenie, ona presne pomenovala, že jednoducho nebola tu žiadna pomoc, alebo keď, tak sa brzdila, rovnako podnikateľom. Kto to vráti späť týmto ľuďom, ktorí prichádzajú o zamestnanie? Jednu štatistiku vám uvediem, 12-tisíc živnostníkov za minulý rok zavesilo a muselo zavesiť svoju živnosť na klinec vďaka tej nepomoci, o ktorej tu hovorí pani Remišová na plné ústa. Ako je to možné, že o tom vedela a nerobila nič? Všetko poslušne odhlasovali na vláde, ale dnes hovoria, že všetko bolo zlé. Ďalší citát: „Strana ZA ĽUDÍ nikdy nebola súčasťou konfliktu a ten konflikt, my sme vlastne svedkami konfliktu rok. Ten konflikt bol jednak odkazovanie cez sociálne siete alebo rôzne aj vulgárne vyjadrenia. Jeden osočoval druhého, druhý sa zúčastnil na protivládnom proteste, kritizoval opatrenia vlády Slovenskej republiky.“ Pani Remišová presne pomenovala, čo sa tu deje, a ak to vy nechcete zobrať do úvahy, tak len podporujete všetko to, čo táto vláda nerobila za jedenásť mesiacov, a preto sme tu, aby sme o tom rokovali a povedali sme, čo ideme ďalej robiť. Zmietate sa vo vládnej kríze, ľudia nevedia, čo bude ďalej, a tu sa vyjadrujú vládni činitelia, predstavitelia vládnej koalície jeden na druhého priznávajú sa, že rok tu nerobili, že nič nerobili, že brzdili opatrenia a pomoc podnikateľom, no a predlžujú ešte túto agóniu tým, že predlžujú čas na vyriešenie tejto, tejto vládnej krízy. Veď si len zoberte, že v podstate už štvrtý týždeň, tuším, je vláda paralyzovaná. A jeden koaličný partner predlžuje svoje vyjadrenie, ďalší koaličný partner predlžuje svoje vyjadrenie, práve preto sme tu, aby sme my vyzvali troch najvyšších ústavných činiteľov, aby v tomto čase chaosu vládnej krízy povedali, čo bude teda ďalej. A ešte poďme k ďalším vyjadreniam, aby sme to dokreslili, čo hovorí napríklad ministerka spravodlivosti, že odíde z vlády, ak premiér Matovič ostane vo funkcii premiéra. Šéfka rezortu justície to vyhlásila v pondelok s tým, že už nedokáže ďalej fungovať v Matovičovej vláde. „Chceme koalíciu, kde sa dá normálne pracovať“, podotýkam, normálne. Vaša pani ministerka hovorí, že v koalícii sa nenormálne spolupracovalo. (Zasmiatie sa v sále. Zaznenie gongu.) To si zaslúži potlesk. Blahoželám pani Kolíkovej, že jej to trvalo takmer dvanásť mesiacov, kým pochopila, že sa nenormálne funguje, ale napriek tomu tu stála a mnohé veci obhajovala a nedokázala to povedať otvorene občanom vtedy, keď to cítila. Premiér stratil akúkoľvek autoritu a rešpekt, to si treba povedať na plné ústa. Stratil kontrolu nad vládou Slovenskej republiky, a to aj tú, ktorá vyplýva zo samotnej pozície predsedu vlády, pretože autorita prichádza aj so samotnou pozíciou, ale ju musíte aj osobne naplniť, ale tú on absolútne nemá, a to nielen doma, ale i v zahraničí. Ale postupne precitli a precitajú aj poslanci vládnej koalície. Ja len spomeniem pani kolegyňu Hatrákovú, ktorá sa vyjadrila v jednom rozhovore, že „vo vláde sedia nezrelí ľudia“. Ešte raz opakujem, že „vo vláde sedia nezrelí ľudia, teda ľudia, ktorí nedozreli na to, aby mohli byť vo vláde a riadiť krajinu, a to vonkoncom nie v čase pandémie, keď ide o životy ľudí“. To sú slová kolegyne. Poslankyňa Bittó Cigániková povedala, že „Igor Matovič je zákerný klamár, ktorý klame neustále“. Čo si majú ľudia o tomto myslieť, keď toto počúvajú od vlastných koaličných partnerov? Keby to aspoň robili tak, že sa zavrú za dvere a tam sa pohádajú, ale predstúpia medzi, lídri s jednotným stanoviskom, tak dobre, pretože, áno, keď sa v koalícii stretnete, tak nie ste ľudia, ktorí so všetkým musíte súhlasiť, ale aspoň pred národ stúpiť a všetky hádky nechať za dverami a povedať, čo ideme robiť. Ale to, že to robíte verejne a že to robia aj vaši kolegovia poslanci, svedčí o tom, že naozaj tá kríza tu je hlboká už dávno a toto napádanie je tak, tak vysoké alebo tak už rozvinuté, že tá miera už nie je jednoducho prekonateľná a Slovensku v podstate hrozí chaos. Pán Krošlák, pán Valášek, Miroslav Kollár, pán Benčík, pani Letanovská a kto ešte, ktorí precitnú, ktorí začali hovoriť nahlas, že jednoducho niečo nie je v poriadku. Pán Krošlák sám napísal, že od statusu po status Igora Matoviča je to horšie a horšie a že nehovorí to len on sám, že je vás viacej. Pozícia ministra zdravotníctva bola neudržateľná, množstvo zlyhaní, na ktoré upozorňovali odborníci, ale dnes na plné ústa to hovoria aj koaliční predstavitelia, hovorí to pán Sulík a pani Remišová, je zjavné, a pritom je to rezort, ktorý je najdôležitejší práve v čase, kedy je potrebné ochraňovať zdravie ľudí. Vyústením bolo to, že jednoducho minister musel abdikovať a dnes nemáme v podstate ministra práve na rezorte, ktorý je najdôležitejší, a zastupuje ho minister financií. A takto by som mohol pokračovať ďalej. A ešte raz hovorím, nás to vôbec neteší, pretože ide o osudy ľudí, ktorí strácajú zamestnanie, schopnosť ekonomicky sa o seba postarať, strácajú zdravie a, bohužiaľ, prichádzajú aj o život. Slovensko stráca rešpekt v zahraničí, to treba povedať úplne na plné ústa. Slovensko bolo rešpektovanou krajinou, ktorá mala zastúpenie v mnohých svetových organizáciách. Rešpektovanou krajinou v rámci Európskej únie, dosiahli sme mnohé úspechy, ktoré málokto predpokladal po jeho vzniku v roku 1993, a mnohí pochybovali, že či Slovensko vôbec je schopné riadiť svoju krajinu. Ale dnes musíme konštatovať, že vďaka Igorovi Matovičovi a jeho vláde sa naozaj toto napĺňa, že mnohí začínajú hovoriť, že Slovensko nie je schopné si riadiť svoju krajinu. A tieto hlasy sa ozývajú aj zo zahraničia, len si prečítajte medzinárodné médiá, ako sa vyjadrujú, a budete vidieť, že to nie je nič lichotivé. A, viete, vrcholom je aj to, že – a my sme to aj v tom uznesení načrtli –, že sú aj národnoštátne záujmy napádané alebo ohrozované. Pretože je nemysliteľné, aby premiér Slovenskej republiky obhajoval neobhájiteľnú návštevu maďarského ministra zahraničných vecí, ktorý zneužil túto vládnu krízu a prechádzal sa po južnom Slovensku a presviedčal ľudí, aby sa hlásili k maďarskej národnosti, a kritizoval náš zákon o štátnom občianstve. To je nevídané. Ešte sa dokonca postavil proti vlastnej diplomacii, proti vlastnému ministrovi zahraničných vecí, ktorý takisto nekonal, konal neskoro, až potom, keď sme na to poukázali my. Toto sú dôkazy, ktoré hovoria o vážnom zlyhaní tejto vlády nielen dovnútra, ale aj navonok do zahraničia. Slovensko sa nachádza v ústavnom núdzovom stave práve kvôli pandémii, ktorú nezvládate, a využívate núdzový stav na to, aby ste, bohužiaľ, obmedzovali základné ľudské práva. Pretože opatrenia, ktorými sa oháňate, sa dajú robiť mnohými inými spôsobmi a zákonmi, ktoré sú dnes platné a nie je potrebné mať vyhlásený núdzový stav. Slovensko sa však nachádza v krízovom politickom núdzovom stave a nikto tu reálne nevládne, pretože ak si zoberiete, premiér dneska v podstate neexistuje, alebo zámerne vytvára, lebo je to jemu charakteristické, napätie niečoho epického, čo príde. Všetci očakávajú teraz na Slovensku, čo epické príde. Aké bombastické rozuzlenie prinesie pán Igor Matovič, ktorý už mimochodom od 9. marca nenapísal ani jeden status. (Smiech v sále.) To je neuveriteľné. (Ruch v sále. Zaznievanie gongu.). Čo sa tu bude diať? Toto je vizitka presne vášho premiéra, ktorý riadil krajinu a prijímal opatrenia cez statusy. Dámy a páni, koalícia je zahľadená len do vlastných problémov a do samej seba namiesto toho, aby v krízovom čase pracovala nie na 100 %, ale 120 %. Tento doterajší výkon sa, bohužiaľ, nedá ani zmerať. A musím konštatovať, že sa to už prenáša aj do parlamentu, a musíte mi dať za pravdu, pretože ostatné dni rokovania tohto parlamentu o tom jasne svedčia. Situácia je vážna. Vládni predstavitelia teda na plné ústa hovoria jeden po druhom, že rok to tu nefungovalo, že sa len hádali a že to všetko je len na úkor ľudí a záchrany zamestnanosti podnikateľov i celej ekonomiky. A namiesto toho, aby riešili situáciu okamžite, tak predlžujú túto agóniu hraním na čas. Tak ako som to spomenul, najskôr to bolo SME RODINA, teraz SaS. ZA ĽUDÍ radšej netermínovalo riešenie krízy, ale potom sa pridali vlastne tým k SaS, ktorí povedali, že do 24. dávajú termín Igorovi Matovičovi, či odstúpi, alebo neodstúpi. Dámy a páni, ale každý deň je na Slovensku veľmi dôležitý, každý jeden deň, ktorý tu vláda nefunguje, neprijíma opatrenia a dôsledne nerieši situáciu, je pre mnohých devastačný a pre mnohých znamená možno aj stratu života. A to v čase, keď situácia je naozaj veľmi vážna, ako som už spomínal, nachádzame sa na úrovni v prepočte úmrtí na svete na obyvateľov na popredných priečkach. A pán Sulík len lakonicky sa vyjadrí, že „pár dní nehrá úlohu“. Čo si o tomto majú ľudia myslieť? Pár dní nehrá úlohu. Ale hrá, pán Sulík, treba to povedať, hrá, vážení páni poslanci koalície, každý jeden deň hrá dôležitú úlohu. Nás táto situácia, ako som povedal, neteší, pretože ide o ľudí na Slovensku. Ale vy ste za to zodpovední a našou snahou ako opozičnej strany je na to poukazovať. To je jediné, čo máme v rukách, a preto prichádzame s iniciatívou do parlamentu s týmto uznesením, aby parlament v parlamentnej demokracii zobral iniciatívu v čase tohoto chaosu, ktorý ste vytvorili na Slovensku, a aspoň takýmto spôsobom ľuďom naliali nádej, že traja ústavní činitelia sa zmobilizujú, postavia sa pred ľudí a povedia, že toto, toto, toto budeme robiť, toto je garantované a takto, takto sa pôjde ďalej alebo takto sa vyrieši vládna kríza, či to už bude výmena vlády, alebo to bude rekonštrukcia, alebo hocičo iné, lebo jedine to máte naporúdzi. Ale my konštatujeme, že toto aj tak nepomôže, nepomôže, pretože tá úroveň rozhádanosti a osobných útokov je už tak vysoká, že keď sa aj vráti premiér sem do parlamentu s pánom Sulíkom aj s pani Remišovou a bude vláda bez nich, tak sa bude hádka prenášať sem a vláda bude paralyzovaná, pretože kým oni sa nedohádajú, oni nebudú môcť vo vláde prijímať žiadne opatrenia. Jediné riešenie sa nám ukazuje v tomto čase, a to je predčasné voľby a referendum, ktoré by malo o tom legitímne ústavným spôsobom rozhodnúť. Avšak teraz, vážené panie poslankyne, páni poslanci, vás chcem požiadať o podporu tohto uznesenia, aby sme vyzvali troch najvyšších ústavných činiteľov, aby konali, predstúpili okamžite pred občanov a uistili ich, že všetky veci sú pod kontrolou a akým spôsobom budú riešiť vzniknutú krízu, ktorá je na takej úrovni, akú Slovenská republika nepamätá. Ďakujem za pozornosť. (Potlesk.)